[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 23.12.2005

COM(2005) 710 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ

ΓΙΑ ΤΟ ΜΕΛΛΟΝ ΤΗΣ ΕΥΡΩΠΑΪΚΗΣ ΥΠΗΡΕΣΙΑΣ ΑΝΑΣΥΓΚΡΟΤΗΣΗΣ

ΠΙΝΑΚΑΣ ΠΕΡΙΕΧΟΜΕΝΩΝ

1. Ιστορικό 3

2. Πολιτικές εκτιμήσεις 3

3. Το μέλλον της εφαρμογής της προενταξιακής βοήθειας στο πλαίσιο του ΜΠΒ(2007-2013) 3

4. Θεματα σχετικα με τη μεταβατικη περιοδο 3

4.1. Νομικά και δημοσιονομικά θέματα 3

4.2. Διοικητικά θέματα, θέματα προσωπικού και προϋπολογισμού 3

5. Συμπέρασμα 3

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ

ΓΙΑ ΤΟ ΜΕΛΛΟΝ ΤΗΣ ΕΥΡΩΠΑΪΚΗΣ ΥΠΗΡΕΣΙΑΣ ΑΝΑΣΥΓΚΡΟΤΗΣΗΣ

1. Ιστορικό

Η Ευρωπαϊκή Υπηρεσία Ανασυγκρότησης (εφεξής ΕΥΑ) ιδρύθηκε με τον κανονισμό (ΕΚ) αριθ. 2667/2000 του Συμβουλίου, της 5ης Δεκεμβρίου 2000[1]. Προοριζόταν να αποτελέσει το μέσο για τη στήριξη των προσπαθειών της ΕΚ για ανασυγκρότηση του Κοσσυφοπεδίου μετά την κρίση του 1999 και του προγράμματος επείγουσας χρηματοδοτικής βοήθειας στη Σερβία μετά την πτώση του καθεστώτος Milosevic το 2000[2]. Η αποστολή της επεκτάθηκε στην Πρώην Γιουγκοσλαβική Δημοκρατία της Μακεδονίας το 2001 για τη στήριξη της εφαρμογής της συμφωνίας της Οχρίδας.

Η ΕΥΑ έχει την έδρα της στη Θεσσαλονίκη και διατηρεί κέντρα επιχειρήσεων στο Βελιγράδι (Σερβία και Μαυροβούνιο-Σερβία), στην Ποντγκόριτσα (Σερβία και Μαυροβούνιο-Μαυροβούνιο), στην Πρίστινα (Σερβία και Μαυροβούνιο-Κοσσυφοπέδιο βάσει της απόφασης 1244 του Συμβουλίου Ασφαλείας του ΟΗΕ) και στα Σκόπια (πρώην Γιουγκοσλαβική Δημοκρατία της Μακεδονίας). Το συνολικό προσωπικό της ΕΥΑ ανερχόταν το 2005 σε 312 άτομα από τα οποία τα 114 ήταν έκτακτοι υπάλληλοι και τα 198 τοπικοί υπάλληλοι· οι μισθοί του προσωπικού καταβάλλονται στο σύνολό τους από τα επιχειρησιακά κονδύλια του προϋπολογισμού.

Η ΕΥΑ έχει διοικητικό συμβούλιο που αποτελείται από εκπροσώπους όλων των κρατών μελών, δύο αντιπροσώπους της Επιτροπής, ένας από τους οποίους είναι ο πρόεδρος του ΔΣ, και έναν παρατηρητή από την Ευρωπαϊκή Τράπεζα Επενδύσεων. Ο εξωτερικός έλεγχος διενεργείται από το Ελεγκτικό Συνέδριο.

Η ΕΥΑ έχει γενικά επιτύχει στην αποστολή της και ήταν αποτελεσματική όσον αφορά την παροχή βοήθειας για την ανασυγκρότηση των Δυτικών Βαλκανίων. Αποτελεί χρήσιμο και ευέλικτο εργαλείο που αναγνωρίζεται από όλους, με καλό ιστορικό σε ό,τι αφορά την παροχή σημαντικής βοήθειας.

Ο κανονισμός (ΕΚ) αριθ. 2667/2000 τροποποιήθηκε την τελευταία φορά με τον κανονισμό (ΕΚ) αριθ. 2068/2004 της 29ης Νοεμβρίου 2004 για να παραταθεί, μεταξύ άλλων, η εφαρμογή του μέχρι τις 31 Δεκεμβρίου 2006.

Η παρούσα έκθεση ανταποκρίνεται στη νομική δέσμευση της Επιτροπής να υποβάλει στο Συμβούλιο έκθεση σχετικά με το μέλλον της αποστολής της ΕΥΑ πριν από τις 31 Δεκεμβρίου 2005, όπως προβλέπεται στο άρθρο 14 του κανονισμού 2667/2000[3].

2. Πολιτικές εκτιμήσεις

Η ΕΕ έχει αρχίσει τη διαδικασία σταθεροποίησης και σύνδεσης (ΔΣΣ), με στόχο τη στήριξη της στενότερης σύνδεσης και της ενδεχόμενης προσχώρησης των χωρών των Δυτικών Βαλκανίων. Το θεματολόγιο της Θεσσαλονίκης τον Ιούνιο 2003 επιβεβαίωσε ότι η εμπλουτισμένη πολιτική σταθεροποίησης και σύνδεσης, συμπεριλαμβανομένων των συμφωνιών σταθεροποίησης και σύνδεσης, θα αποτελέσει το γενικό πλαίσιο για την ευρωπαϊκή πορεία των χωρών των Δυτικών Βαλκανίων μέχρι τη μελλοντική τους προσχώρηση.

Έχει ιδιαίτερη σημασία η στενότερη διασύνδεση της πολιτικής διαδικασίας, συμπεριλαμβανομένου του πολιτικού διαλόγου, με τη χρηματοδοτική βοήθεια και την εφαρμογή της. Η προετοιμασία για τη μελλοντική απόκτηση της ιδιότητας του μέλους προϋποθέτει επίσης την ανάληψη από τις δικαιούχους χώρες των δικών τους δημοσιονομικών ευθυνών για την εφαρμογή της βοήθειας της ΕΚ με σταδιακή μετάβαση προς αποκεντρωμένα συστήματα εφαρμογής, στο πλαίσιο των οποίων η ευθύνη για την προετοιμασία και την εφαρμογή του προγράμματος θα βαρύνει κυρίως τα εθνικά θεσμικά όργανα, αρχικά υπό την εποπτεία (εκ των προτέρων έλεγχο) της Επιτροπής, και στη συνέχεια υπό αποκλειστικώς δική τους ευθύνη.

Επιπλέον, η ΕΚ πρέπει να είναι συνεπής όσον αφορά τα μέσα και τους μηχανισμούς εφαρμογής που χρησιμοποιεί και να εναρμονίζει την εφαρμογή της βοήθειας της ΕΚ με τις τρέχουσες πρακτικές σε άλλες χώρες που είναι ή ενδέχεται να είναι υποψήφιες καθώς και με την πρόσφατη εμπειρία της διεύρυνσης. Θα πρέπει να επισημανθεί ότι, για ιστορικούς λόγους, η ΕΥΑ λειτουργεί μόνο στη Σερβία και το Μαυροβούνιο, συμπεριλαμβανομένου του Κοσσυφοπεδίου βάσει της απόφασης 1244 του Συμβουλίου Ασφαλείας του ΟΗΕ, και στην Πρώην Γιουγκοσλαβική Δημοκρατία της Μακεδονίας, ενώ η κοινοτική βοήθεια για τις άλλες χώρες, Κροατία, Βοσνία-Ερζεγοβίνη και Αλβανία, εφαρμόζεται αυτήν την περίοδο με κεντρικό σχεδιασμό αλλά για κάθε χώρα χωριστά από τις αντιπροσωπείες της Επιτροπής. Η Επιτροπή αναμένεται, ωστόσο, να αναγνωρίσει στις κροατικές αρχές την ικανότητα αποκεντρωμένης διαχείρισης της βοήθειας το πρώτο τρίμηνο του 2006.

Δεν υπάρχει κανένας λόγος για τη διατήρηση αυτής της διαφοροποίησης στο πλαίσιο της προετοιμασίας για μελλοντική προσχώρηση. Η διατήρηση του υφιστάμενου καθεστώτος καθιερώνει μια δύσκολα αιτιολογούμενη διαφοροποίηση μεταξύ των χωρών και αποστέλλει ασαφή μηνύματα στις χώρες της περιοχής.

3. Το μέλλον της εφαρμογής της προενταξιακής βοήθειας στο πλαίσιο του ΜΠΒ (2007-2013)

Η τελευταία διαδικασία διεύρυνσης κατέδειξε ότι η μεταβίβαση εξουσιών (ξεχωριστή διαχείριση, προοδευτική αποκέντρωση) όσον αφορά τα παρεχόμενα στις αντιπροσωπείες της Επιτροπής και στις εθνικές υπηρεσίες των δικαιούχων χωρών προενταξιακά μέσα ήταν επιτυχής. Ήταν ένα αποτελεσματικό μέσο για την παροχή βοήθειας στις δικαιούχους χώρες για την προσχώρηση με προοδευτική ένταξή τους στις πολιτικές της ΕΕ και με παροχή σ’αυτές των γνώσεων για την αυτόνομη διαχείριση των χρηματοδοτικών ενισχύσεων της ΕΕ ως αναπόσπαστο τμήμα των προετοιμασιών για τη μελλοντική συμμετοχή τους στα διαρθρωτικά ταμεία και στα ταμεία αγροτικής ανάπτυξης μετά την προσχώρηση.

Η ύπαρξη ενός μόνον συνομιλητή μέσω των κατά τόπους αντιπροσωπειών για την εφαρμογή του κεκτημένου και τη διαχείριση των ενισχύσεων προσφέρει σημαντικά πλεονεκτήματα. Η δημιουργία στενότερων δεσμών με την ΕΕ και η ενδεχόμενη προσχώρηση απαιτούν καθημερινές σχέσεις σε τοπικό επίπεδο και κατανόηση των κοινοτικών μεθόδων. Αυτό είναι δυνατό μόνο με απευθείας επαφές και με ενέργειες που αποσκοπούν στην ευαισθητοποίηση των αρχών στις επιμέρους χώρες. Μέσω σταδιακής μεταφοράς των αρμοδιοτήτων, οι χώρες αποκτούν την ικανότητα για ανάληψη της πλήρους ευθύνης διαχείρισης των κονδυλίων της ΕΕ, που θα είναι αναγκαία όταν καταστούν κράτη μέλη και θα πρέπει να αναλάβουν τη διαχείριση των διαρθρωτικών και γεωργικών ταμείων. Αυτό έγινε με επιτυχία στο παρελθόν με το πρόγραμμα PHARE μέσω των κατά τόπους αντιπροσωπειών. Ο κανονισμός για το ΜΠΒ έχει ειδικά αυτόν τον σκοπό.

Στο πλαίσιο της κτηθείσας πείρας και λαμβανομένων υπόψη προηγούμενων συστάσεων του Ελεγκτικού Συνεδρίου, η Επιτροπή έχει βελτιώσει τις διατάξεις της πρότασης κανονισμού για το ΜΠΒ σε σχέση με τις ισχύουσες διατάξεις του κανονισμού για το πρόγραμμα PHARE, ώστε να στηριχθούν και να ενθαρρυνθούν οι προσπάθειες των δικαιούχων χωρών προς αποκεντρωμένη διαχείριση των ενισχύσεων της ΕΕ και να εναρμονιστούν οι δομές διαχείρισης με εκείνες που θα χρειαστεί η χώρα μετά την προσχώρηση. Στο πλαίσιο του ΜΠΒ, έχουν δημιουργηθεί τρία συγκεκριμένα μέσα, δηλαδή περιφερειακή ανάπτυξη, ανάπτυξη του ανθρώπινου δυναμικού και αγροτική ανάπτυξη (παρόμοια με τα διαρθρωτικά και γεωργικά ταμεία για τα κράτη μέλη). Αυτά τα μέσα που προσφέρονται μόνο στις υποψήφιες χώρες μπορούν να εφαρμοστούν μόνο στο πλαίσιο αποκεντρωμένης διαχείρισης. Κατ’αυτό τον τρόπο, θα ενθαρρυνθούν οι χώρες που είναι επιλέξιμες βάσει του ΜΠΒ να διαμορφώσουν - με τη στήριξη της Επιτροπής - τις υπηρεσίες τους, ώστε να είναι επιλέξιμες για τα εν λόγω μέσα το συντομότερο δυνατόν αφού τους αναγνωριστεί το καθεστώς της υποψήφιας χώρας.

Η αποτελεσματικότητα των εθνικών διοικήσεων στα Δυτικά Βαλκάνια είναι διαφορετική από χώρα σε χώρα, πράγμα που αποτελεί έναν ακόμη λόγο για την παρουσία της Επιτροπής εκεί ώστε να παρέχει βοήθεια, μέσω των αντιπροσωπειών, για την οικοδόμηση των θεσμών και των ικανοτήτων που απαιτούνται για την αποκέντρωση της διαχείρισης, λαμβάνοντας υπόψη και κάθε ειδική περίπτωση.

Αξίζει επίσης να υπογραμμιστεί ότι το Ελεγκτικό Συνέδριο κατέληξε στο συμπέρασμα ότι με την πάροδο των ετών τα συστήματα εποπτείας και ελέγχου για την παροχή της προενταξιακής βοήθειας έχουν βελτιωθεί πράγμα που οδήγησε σε δήλωση αξιοπιστίας από το δικαστήριο για την προενταξιακή βοήθεια στο πλαίσιο της δημοσιονομικής απαλλαγής για το 2004. Η έκθεση του Ελεγκτικού Συνεδρίου περιείχε σχετικά τη δήλωση ότι « τα συστήματα στο επίπεδο των κεντρικών υπηρεσιών της Επιτροπής και των αντιπροσωπειών και των αρχών πιστοποίησης ήταν βασικά υγιή και λειτούργησαν στην πράξη».

Η διαδικασία για την πλήρη αποκέντρωση της βοήθειας της ΕΕ από τις δικαιούχους χώρες συνιστά έναν από τους κύριους στόχους του ΜΠΒ (όπως για το πρόγραμμα PHARE κατά το παρελθόν). Θα αποτελέσει μια μακρά εκπαιδευτική διαδικασία για τις δικαιούχους χώρες, που θα συνεχιστεί και πέραν της περιόδου ισχύος του ΜΠΒ 2007/2013. Για να επιτύχει αυτή η διαδικασία πρέπει να εφαρμοστεί πρώτα για αρκετά έτη μερική αποκέντρωση (με την άσκηση εκ των προτέρων ελέγχου από τις αντιπροσωπείες όσον αφορά την υποβολή προσφορών και τη σύναψη συμβάσεων) ως ενδιάμεσο στάδιο. Η μερική αποκέντρωση με εκ των προτέρων έλεγχο μπορεί να επιτευχθεί σχετικά βραχυπρόθεσμα σε ένα έως δύο έτη, όπως συνέβη με προηγούμενες υποψήφιες χώρες. Στην Κροατία για παράδειγμα, όπου η Επιτροπή παρέχει αυτήν την περίοδο βοήθεια μέσω της αντιπροσωπείας της, θα αρχίσει να λειτουργεί μερικώς αποκεντρωμένα ήδη το 2006 μετά από 18 μήνες προετοιμασίας.

Μια τέτοια διαδικασία εκπαίδευσης με στόχο την πλήρη διαχείριση της προενταξιακής βοήθειας από τις δικαιούχους χώρες δεν μπορεί να επιτευχθεί με την ΕΥΑ για διάφορους λόγους:

Καταρχάς, η διάθεση της βοήθειας από την ΕΥΑ πρέπει να θεωρηθεί ως ένα είδος «έμμεσης κεντρικής διαχείρισης», κατά την έννοια του άρθρου 53 παράγραφος 2 του δημοσιονομικού κανονισμού, που σημαίνει ότι η ΕΥΑ δεν μπορεί να μεταβιβάσει σε άλλον φορέα τις εξουσίες που της παρέχει η Επιτροπή.

Δεύτερον, η ΕΥΑ, που ιδρύθηκε πριν από την ημερομηνία εφαρμογής του ισχύοντος δημοσιονομικού κανονισμού (1η Ιανουαρίου 2003), δεν αντιστοιχεί ακριβώς σε καμία από τις οντότητες στις οποίες η Επιτροπή μπορεί να αναθέσει ορισμένες αρμοδιότητες σύμφωνα με το άρθρο 54 του δημοσιονομικού κανονισμού. Είναι αλήθεια ότι θεσπίστηκε πράγματι με κανονισμό του Συμβουλίου ως κοινοτικό όργανο κατά την έννοια του άρθρου 185 του δημοσιονομικού κανονισμού, λειτουργεί όμως μάλλον ως «εκτελεστικό όργανο», το οποίο, σύμφωνα με το άρθρο 55 του δημοσιονομικού κανονισμού, πρέπει να συσταθεί από την Επιτροπή σύμφωνα με τη ρύθμιση για τις εκτελεστικές υπηρεσίες. Αυτή η κατάσταση δεν μπορεί να συνεχιστεί επί μακρόν και εάν αποφασιστεί ότι η ΕΥΑ πρέπει να συνεχίσει τη δράση της, απαιτείται η μετατροπή της σε εκτελεστικό όργανο. Ωστόσο, το εκτελεστικό όργανο αποτελεί επίσης μια μορφή έμμεσης κεντρικής διαχείρισης και δεν θα ήταν η κατάλληλη λύση.

Η διαδικασία αποκέντρωσης απαιτεί μακρόχρονη διαδικασία εκπαίδευσης που θα πρέπει να αρχίσει αμέσως στο πλαίσιο του ΜΠΒ. Με το παρόν ρυθμιστικό πλαίσιο το μόνο διαθέσιμο μέσο για το σκοπό αυτό είναι η εφαρμογή της κοινοτικής βοήθειας από τις κατά τόπους αντιπροσωπείες της Επιτροπής.

Επομένως, η Επιτροπή προτείνει, στο πλαίσιο του προσεχούς μέσου προενταξιακής βοήθειας («ΜΠΒ»), να διατεθεί από την αρχή η βοήθεια σύμφωνα με το μοντέλο που χρησιμοποιήθηκε κατά την προηγούμενη διαδικασία προσχώρησης, μέσω δηλαδή των κατά τόπους αντιπροσωπειών της Επιτροπής και να προετοιμαστούν παράλληλα οι χώρες για τη μελλοντική αποκεντρωμένη εφαρμογή, όταν θα έχουν αναπτυχθεί επαρκώς τα συστήματα διαχείρισης και ελέγχου αυτών, ώστε να πληρούν τα κριτήρια που καθορίζονται στο άρθρο 164 του δημοσιονομικού κανονισμού, αρχικά με εκ των προτέρων έλεγχο από τις αντιπροσωπείες της Επιτροπής και στη συνέχεια υπό πλήρη αυτονομία. Όσον αφορά την Τουρκία και την Κροατία, αυτό θα συμβεί ήδη από την αρχή του ΜΠΒ το 2007, δεδομένου ότι στην Τουρκία η διαδικασία λειτουργεί ήδη αποκεντρωμένα ενώ αναμένεται ότι θα επιτραπεί σύντομα και στην Κροατία η αποκεντρωμένη διαχείριση.

Έχει ήδη ανατεθεί στην ΕΥΑ η εφαρμογή του προγράμματος CARDS, το οποίο ισχύει έως το 2006. Κατά συνέπεια, σε αυτό το πλαίσιο, θα ήταν σκόπιμο να καταργηθεί σταδιακά η ΕΥΑ εντός σχετικά μικρής χρονικής περιόδου μετά το 2006, ώστε να της επιτραπεί να ολοκληρώσει το έργο αυτό (ή τουλάχιστον το σημαντικότερο μέρος του). Κάτι τέτοιο θα απαιτούσε παράταση της λειτουργίας της για δύο ακόμη έτη, μέχρι τις 31 Δεκεμβρίου 2008.

4. Θεματα σχετικα με τη μεταβατικη περιοδο

4.1. Νομικά και δημοσιονομικά θέματα

Στόχος της ΕΥΑ είναι να εφαρμοστεί η κοινοτική βοήθεια στο πλαίσιο του κανονισμού CARDS στην Πρώην Γιουγκοσλαβική Δημοκρατία της Μακεδονίας και στη Σερβία και Μαυροβούνιο, συμπεριλαμβανομένου του Κοσσυφοπεδίου βάσει της απόφασης 1244 του Συμβουλίου Ασφαλείας του ΟΗΕ, εφόσον η Επιτροπή της έχει αναθέσει την εφαρμογή των σχετικών προγραμμάτων CARDS. Μόλις παύσει να υπάρχει η ΕΥΑ, οι εξουσίες που της έχει μεταβιβάσει η Επιτροπή θα πάψουν να ισχύουν. Συνεπώς, όπου δεν έχει ακόμη ολοκληρωθεί η εφαρμογή των σχετικών προγραμμάτων CARDS κατά τη λήξη ισχύος της ΕΥΑ, αυτή θα πρέπει να συνεχιστεί από την Επιτροπή

Όσον αφορά τρίτα μέρη, επειδή η ΕΥΑ δρα εξ ονόματος της Ευρωπαϊκής Κοινότητας, θα πρέπει η Ευρωπαϊκή Κοινότητα να ασκήσει απευθείας όλα τα δικαιώματα και να αναλάβει όλες τις υποχρεώσεις της. Επειδή η Επιτροπή εκπροσωπεί την Ευρωπαϊκή Κοινότητα (άρθρο 282 της συνθήκης ΕΚ), θα πρέπει να υποκαταστήσει την ΕΥΑ σε όλες τις νομικές διαδικασίες ως ενάγων ή ως εναγόμενος.

Η διευθέτηση των υποθέσεων της ΕΥΑ (συμβάσεις προσωπικού και εκκαθάριση των περιουσιακών στοιχείων) ανατίθεται στην ίδια την ΕΥΑ. Οι απαραίτητες αποφάσεις θα πρέπει να ληφθούν από το διευθυντή της ΕΥΑ ή από το διοικητικό συμβούλιο, ανάλογα με τις αντίστοιχες εξουσίες τους.

Οι λεπτομερείς ρυθμίσεις για τη μεταφορά των φακέλων και των αρχείων στις υπηρεσίες της Επιτροπής θα συμφωνηθούν εγκαίρως με διοικητική ρύθμιση μεταξύ των υπηρεσιών της Επιτροπής και του διευθυντή της ΕΥΑ.

4.2. Διοικητικά θέματα, θέματα προσωπικού και προϋπολογισμού

Η σταδιακή κατάργηση της ΕΥΑ θα πρέπει να συνοδευθεί από σταδιακή εφαρμογή της κοινοτικής βοήθειας μέσω των κατά τόπους αντιπροσωπειών της Επιτροπής στις ενδιαφερόμενες χώρες. Η μεταβίβαση των δημοσιονομικών ευθυνών στην Επιτροπή θα απαιτήσει την αναβάθμιση των αντιπροσωπειών στη Σερβία και Μαυροβούνιο και στην Πρώην Γιουγκοσλαβική Δημοκρατία της Μακεδονίας. Θα απαιτήσει επίσης τη δημιουργία γραφείων στην Ποντγκόριτσα και την Πρίστινα.

Λαμβανομένης υπόψη της διττής προσέγγισης, βρίσκονται σε εξέλιξη οι προετοιμασίες για τη δημιουργία γραφείου-συνδέσμου της ΕΚ στην Ποντγκόριτσα που θα αποτελέσει κλιμάκιο της αντιπροσωπείας της ΕΚ στο Βελιγράδι.

Από το Σεπτέμβριο 2004, λειτουργεί ήδη το γραφείο-σύνδεσμος της ΕΚ στο Κοσσυφοπέδιο βάσει της απόφασης 1244 του Συμβουλίου Ασφαλείας του ΟΗΕ στις εγκαταστάσεις της ευρωπαϊκής υπηρεσίας ανασυγκρότησης στην Πρίστινα.

Η εξοικονόμηση πόρων από την παύση λειτουργίας της ΕΥΑ στα Δυτικά Βαλκάνια στο τέλος της μεταβατικής περιόδου, το 2009, αναμένεται ότι θα αντισταθμίσει τα συμπληρωματικά διοικητικά έξοδα για τις αντιπροσωπείες/τα γραφεία, δεδομένου ότι θα εξοικονομηθούν ποσά από τα επιχειρησιακά κονδύλια μετά τη σταδιακή κατάργηση της ΕΥΑ. Θα υπάρξει, ωστόσο, μια μικρή αύξηση των διοικητικών δαπανών το 2007 και το 2008, λόγω της ταυτόχρονης λειτουργίας της ΕΥΑ και των αντιπροσωπειών/γραφείων. Αυτές οι διοικητικές δαπάνες θα μειωθούν το 2009 σε επίπεδα παρόμοια με εκείνα του 2006.

5. Συμπέρασμα

Βάσει των παραπάνω εκτιμήσεων, η Επιτροπή σκοπεύει να υποβάλει, πριν από τις 31 Μαρτίου 2006, ένα σχέδιο κανονισμού στο Συμβούλιο με στόχο:

την παύση λειτουργίας της ΕΥΑ, αλλά και την παράταση κατά δύο έτη της λειτουργίας της, μέχρι τις 31 Δεκεμβρίου 2008, με τις τρέχουσες αρμοδιότητες και καθεστώς, ώστε να καταργηθούν σταδιακά οι δραστηριότητές της στο πλαίσιο του προγράμματος CARDS.

Συγχρόνως, η Επιτροπή θα προετοιμάσει την εφαρμογή του μελλοντικού κανονισμού για το ΜΠΒ μέσω των κατά τόπους αντιπροσωπειών της στις ενδιαφερόμενες χώρες, από το 2007.

Η παράταση της αποστολής της ΕΥΑ προορίζεται μόνο να της επιτρέψει να ολοκληρώσει τα προγράμματα CARDS που διαχειρίζεται αυτήν την περίοδο. Κύριος στόχος είναι να επιτραπεί η συνέχιση της παροχής της βοήθειας χωρίς διακοπές, με την καλύτερη δυνατή αποτελεσματικότητα και κατά τρόπο οικονομικώς αποδοτικό.

Η σταδιακή κατάργηση της ΕΥΑ μέχρι τις 31Δεκεμβρίου 2008 και η ταυτόχρονη δημιουργία των κατά τόπους αντιπροσωπειών/ γραφείων που θα είναι αρμόδια για την εφαρμογή του ΜΠΒ από την αρχή θα καταστήσει την παρουσία της ΕΕ περισσότερο διαφανή και αποδοτικότερη. Αυτό ισχύει ιδιαίτερα για το Κοσσυφοπέδιο, στο πλαίσιο της μελλοντικής ενισχυμένης παρουσίας της ΕΕ σε αυτήν την περιοχή μόλις διευθετηθεί το τελικό καθεστώς της.

Η παράταση της αποστολής για δύο έτη θα επιτρέψει τη μεταβίβαση των αρμοδιοτήτων της ΕΥΑ στις υπηρεσίες της Επιτροπής και ειδικότερα στις αντιπροσωπείες της, με μεθοδευμένο τρόπο. Κάτι τέτοιο θα επιτρέψει στην ΕΥΑ να ολοκληρώσει τα περισσότερα από τα υπόλοιπα προγράμματα CARDS και να αποφύγει, όσο το δυνατόν περισσότερο, τη μεταφορά εκκρεμών υποθέσεων στην Επιτροπή.

[1] ΕΕ L 306, 7.12.2000, σ. 7. Κανονισμός όπως τροποποιήθηκε την τελευταία φορά με τον κανονισμό (ΕΚ) αριθ. 2068/2004 (ΕΕ L 358, της 3.12.2004, σ. 2).

[2] Τα καθήκοντα της Υπηρεσίας καθορίζονται στο άρθρο 2 παράγραφος 1 του κανονισμού, ως εξής: Άρθρο 2

1. Για την επίτευξη του στόχου που αναφέρεται στο άρθρο 1, δεύτερο εδάφιο, η Υπηρεσία, εντός των ορίων των αρμοδιοτήτων της και σύμφωνα με τις αποφάσεις που λαμβάνει η Επιτροπή, εκτελεί τα ακόλουθα καθήκοντα:

α) συγκεντρώνει, αναλύει και διαβιβάζει στην Επιτροπή τις πληροφορίες σχετικά με:

i) Τις ζημίες, τις ανάγκες σχετικά με την ανασυγκρότηση και την επιστροφή των προσφύγων και των εκτοπισμένων καθώς και τις ενέργειες που αναλαμβάνονται σ' αυτόν τον τομέα από τις κυβερνήσεις, τις τοπικές και περιφερειακές αρχές και τη διεθνή κοινότητα,

ii) τις έκτακτες ανάγκες των ενδιαφερομένων πληθυσμών, λαμβανομένων υπόψη των μετακινήσεων που πραγματοποιήθηκαν και των δυνατοτήτων επιστροφής των εν λόγω πληθυσμών,

iii) τους τομείς καθώς και τις γεωγραφικές ζώνες προτεραιότητας που απαιτούν επείγουσα βοήθεια εκ μέρους της διεθνούς κοινότητας

β) καταρτίζει, σύμφωνα με τους προσανατολισμούς που παρέχει η Επιτροπή, σχέδια προγραμμάτων για την ανασυγκρότηση της Ομοσπονδιακής Δημοκρατίας της Γιουγκοσλαβίας και για την επιστροφή των προσφύγων και των εκτοπισμένων

γ) εξασφαλίζει την εκτέλεση της κοινοτικής βοήθειας που αναφέρεται στο άρθρο 1, σε συνεργασία, στο μέτρο του δυνατού, με τον τοπικό πληθυσμό και στηριζόμενη, κάθε φορά που αποβαίνει αναγκαίο, σε επιχειρηματικούς παράγοντες που επιλέγονται μετά από πρόσκληση υποβολής προσφορών.

[3] Άρθρο 14 του κανονισμού (ΕΟΚ) αριθ. 2068/2004 του Συμβουλίου: Μέχρι τις 31 Δεκεμβρίου 2005, η Επιτροπή υποβάλλει έκθεση στο Συμβούλιο σχετικά με το μέλλον της εντολής της Υπηρεσίας. . Οποιαδήποτε πρόταση παράτασης της εντολής της Υπηρεσίας πέραν της 31ης Δεκεμβρίου 2006 θα πρέπει να υποβληθεί από την Επιτροπή στο Συμβούλιο έως τις 31 Μαρτίου 2006.